**Regjeringens kontaktutvalg 8. oktober 2015**

**Statsminister og gode forsamling**

Det er en utfordrende situasjon i det norske samfunnet med høy arbeidsledighet, ungdomsledigheten gir særlig grunn til bekymring. Høy sysselsetning er bunnplanken i vårt velferdssamfunn. Og landbruk og matproduksjon er en bunnplanke i sysselsetningen i store deler av landet vårt. Hver tiende bedrift er et gårdsbruk.

Særlig i perioder med store konjunktursvingninger har landbruket en viktig stabiliserende rolle. Det ligger i matproduksjonens natur at den må være kontinuerlig.

Samtidig er landbruket utgangspunktet for den største sammenhengende verdikjeden på land i Norge. Noe som igjen legger grunnlaget for bosetting og annen sysselsetning i hele landet. Overføringene til jordbruket er 14 milliarder. Samfunnet får blant annet tilbakebetalt i form av 40 milliarder i verdiskaping og 140 mrd i samlet produksjonsverdi i hele næringskjeden.

I usikre tider er det avgjørende å legge langsiktige rammebetingelser for ny vekst og verdiskaping i næringslivet.

**Dramatisk skatteøkning ved gårdsoverdragelser**

Regjeringen ønsker å tilrettelegge for på gründere og etablering av bedrifter. Og vi i landbruket har mye å bidra med.

Vi merker oss at regjeringa reduserer selskapsskatten og skatt på alminnelig inntekt med 2 %. Det er positivt. For landbrukets del overskygges det likevel av at regjeringa foreslår en skatteskjerpelse på overtakelse av gårdsbruk, som er et stort skritt i feil retning. Dette føyer seg inn i rekka av endringer fra denne regjeringa som gjør det enklere å gå ut av næringa enn å komme inn i den.

Minst tre av fire bruk overdras internt i familien. Ved å fjerne skattefritaket for disse, får mange unge bønder vanskeligere oppstartsvilkår. Endringen medfører en skatteskjerpelse på alminnelige aktive bruk på omkring 500.000 kr. Det er det motsatte av å satse på vekst og nyskaping i landbruket.

Da hjelper det lite at regjeringen reduserer skattesatsen for eiendommer som selges på det åpne markedet. Nettoeffekten blir en kraftig skatteskjerping for aktive bruk. Norges Bondelag ber regjeringen reversere denne kraftige skatteskjerpelsen ved gårdsoverdragelser.

**MRSA og folkehelse**

Næringa og myndighetene har jobbet godt sammen for å hindre spredning av MRSA – som er en antibiotikaresistent bakterie og et folkehelseproblem.

Næringa står for den praktiske gjennomføringen av arbeidet og tar mye av den økonomiske belastningen med å fjerne bakterien fra norsk husdyrproduksjon.

Men dersom vi skal lykkes i å hindre utbredelse av MRSA, må vi forholde oss til MRSA som det det er; nemlig et folkehelseproblem.

Nå dekkes bare 10 til 20 prosent av det reelle produksjonstapet etter sanering. Bøndene sitter igjen med en egenandel på opp mot 90 prosent.

Det er helt urimelig at smitteverntiltak av hensyn til folkehelsa skal belastes enkeltbønder. Norges Bondelag ber derfor regjeringa om at tiltak dekkes over statsbudsjettet og ikke av bonden.

Takk for oppmerksomheten!